**Dôvodová správa**

1. **Všeobecná časť**

Návrh zákona, ktorým sa mení a dopĺňa zákon č. 315/2001 Z. z. o Hasičskom a záchrannom zbore v znení neskorších predpisov predkladá na rokovanie Národnej rady Slovenskej republiky poslankyňa/poslanec Národnej rady Slovenskej republiky ... .

Cieľom návrhu zákona je nanovo upraviť nároky na poskytnutie rovnošaty a jej súčastí podľa § 33 zákona č. 315/2001 Z. z. o Hasičskom a záchrannom zbore v znení neskorších predpisov (ďalej len „zákon č. 315/2001 Z. z.“). Nové znenie § 33 sa navrhuje z dôvodu čiastočného dorovnania nárokov príslušníkov Hasičského a záchranného zboru v tejto oblasti s príslušníkmi Policajného zboru aj s poukazom na to, že ide o zbory spadajúce pod rovnaký ústredný orgán štátnej správy. Aj z tohto dôvodu je dorovnávanie nárokov žiaduce. Navrhovaná právna úprava reaguje aj na infláciu v uplynulých rokoch, v dôsledku ktorej sa hodnota niektorých súčastí rovnošaty zdvojnásobila. Návrh zákona najmä zvyšuje percentuálne nároky príslušníkov Hasičského a záchranného zboru týkajúce sa nárokov na poskytnutie rovnošaty a jej súčastí, ale navrhujú sa aj ďalšie úpravy týchto nárokov podľa vzoru právnej úpravy týkajúcej sa príslušníkov Policajného zboru.

Návrhom sa ďalej spresňuje výpočet priemerného týždenného služobného času príslušníkov Hasičského a záchranného zboru a Horskej záchrannej služby (ďalej len „príslušník“). Z tohto dôvodu sa navrhuje vymedziť, že čas výkonu štátnej služby v jednotlivých týždňoch je možné v období šiestich mesiacov spriemerovať, pričom vypočítaný priemerný týždenný služobný čas vrátane štátnej služby nadčas nesmie prekročiť v období šiestich mesiacov 48 hodín. V rámci tohto obdobia je potrebné určiť, ktoré časy sú časmi vykonávania štátnej služby a ktoré sú časmi odpočinku. Podľa § 85 ods. 1 zákona č. 315/2001 Z. z. sa štátna služba vykonáva v služobnom čase. § 97 ods. 1 zákona č. 315/2001 Z. z. vymedzuje, ktoré časy sa ešte posudzujú ako vykonávanie štátnej služby. Ide o časy, kedy je neprítomnosť príslušníka ospravedlnená a nemusí si absenciu výkonu štátnej služby nahrádzať. Pre výpočet priemerného týždenného služobného času je však rozhodujúce, že príslušník v určitom čase vykonáva štátnu službu, plní úlohy Hasičského a záchranného zboru alebo Horskej záchrannej služby podľa pokynov služobného úradu a je k dispozícii služobnému úradu. Podľa týchto kritérií niektoré časy v § 97 ods. 1 zákona č. 315/2001 Z. z. na účely výpočtu priemerného týždenného služobného času nebolo možné posudzovať ako vykonávanie štátnej služby, pretože príslušník v týchto časoch nevykonáva štátnu službu, neplní úlohy Hasičského a záchranného zboru alebo Horskej záchrannej služby podľa pokynov služobného úradu a nie je k dispozícii služobnému úradu. V navrhovanom § 97 ods. 3 bolo potrebné určité časy podľa § 97 ods. 1 zákona č. 315/2001 Z. z. na účely výpočtu priemerného týždenného služobného času negatívne vymedziť, t. j., že sa tieto časy na účely výpočtu priemerného týždenného služobného času neposudzujú ako výkon štátnej služby. Znamená to, že sa tieto časy budú považovať za čas odpočinku. Čas čerpania dovolenky podľa § 93 ods. 1 prvej a druhej vety a čas podľa § 97 ods. 1 písm. j) prvý bod, nebude možné zarátať do výpočtu priemerného týždenného služobného času v období šiestich mesiacov, a to z dôvodu, aby sa nezvyšoval služobný čas, ktorý by tieto časy kompenzovali.

Návrh zákona bude mať vplyv na rozpočet verejnej správy, nebude mať vplyv na podnikateľské prostredie, životné prostredie, informatizáciu spoločnosti, sociálne vplyvy, ani vplyvy na manželstvo, rodičovstvo a rodinu a služby verejnej správy pre občana.

Vplyvy na rozpočet verejnej správy sú vyčíslené v doložke vybraných vplyvov.

Návrh zákona je v súlade s Ústavou Slovenskej republiky, ústavnými zákonmi, nálezmi ústavného súdu, medzinárodnými zmluvami a inými medzinárodnými dokumentmi, ktorými je Slovenská republika viazaná, zákonmi a s právom Európskej únie.

**B. Osobitná časť**

**K čl. I**

**K bodu 1**

Podľa platnej právnej úpravy, ako aj podľa navrhovanej právnej úpravy, majú príslušníci Hasičského a záchranného zboru nárok na bezplatné poskytovanie rovnošaty a jej súčastí. Podľa vzoru právnej úpravy týkajúcej sa príslušníkov Policajného zboru sa navrhuje, aby príslušníci Hasičského a záchranného zboru mali nárok aj na poskytnutie osobných ochranných pracovných prostriedkov a ďalšieho materiálu nevyhnutného na vykonávanie štátnej služby. Tieto tzv. naturálne náležitosti budú príslušníkom Hasičského a záchranného zboru patriť pri vzniku služobného pomeru. Príslušníčkam Hasičského a záchranného zboru bude okrem týchto náležitostí patriť, tak ako doteraz, aj peňažný príspevok na nákup tých súčastí rovnošaty, ktoré služobný úrad nezabezpečuje. Výška tohto peňažného príspevku sa však návrhom zvyšuje z 15% hodnoty rovnošaty a jej súčastí na 30%. Tak ako doteraz, tak aj na základe návrhu, si budú príslušníci Hasičského a záchranného zboru každoročne obnovovať naturálne náležitosti, a to náhradou formou nepeňažného plnenia na obnovu naturálnych náležitostí. Podľa navrhovaného znenia sa však výška tejto náhrady zvyšuje zo súčasných 40% hodnoty rovnošaty a ich súčastí na 50%. Podľa navrhovaného ustanovenia odseku 6 nárok na obnovu naturálnych náležitostí si musí príslušník Hasičského a záchranného zboru uplatniť do 24 mesiacov odo dňa vzniku nároku, inak mu zanikne. Podľa odseku 7 návrhu zákona sa náhrada formou nepeňažného plnenia na obnovu naturálnych náležitostí pri skončení služobného pomeru preplatí príslušníkovi Hasičského a záchranného zboru do výšky 40% hodnoty rovnošaty a jej súčastí. Tým nebude dochádzať k zániku plnení pri skončení služobného pomeru, ako tomu bolo doteraz. Naturálne náležitosti, peňažný príspevok a náhrada formou nepeňažného plnenia na obnovu naturálnych náležitostí podľa navrhovaného znenia nebudú patriť príslušníkom Hasičského a záchranného zboru za dobu, ktorá sa nezapočítava do doby výsluhy rokov v hodnosti podľa § 34 ods. 4 zákona č. 315/2001 Z. z. Naturálne náležitosti, peňažný príspevok, náhrada formou nepeňažného plnenia na obnovu naturálnych náležitostí a preplatenie náhrady formou nepeňažného plnenia na obnovu naturálnych náležitostí nebudú podliehať dani z príjmu zo závislej činnosti fyzických osôb.

**K bodu 2**

Na účely výpočtu priemerného týždenného služobného času, ktorý v rámci obdobia šiestich mesiacov vrátane štátnej služby nadčas nemôže prekročiť 48 hodín, bude potrebné, aby sa v tomto období určilo, ktoré časy sú časmi výkonu štátnej služby a ktoré sú časmi odpočinku. Z tohto dôvodu sa v § 97 ods. 3 navrhuje, aby sa na účely výpočtu priemerného týždenného služobného času niektoré časy podľa § 97 ods. 1 zákona č. 315/2001 Z. z., ktoré sa podľa tohto ustanovenia posudzujú ako vykonávanie štátnej služby, za takýto výkon nepovažovali. § 97 ods. 1 zákona č. 315/2001 Z. z. upravuje kvalifikovanú neprítomnosť príslušníka v štátnej službe, ktorá sa hodnotí ako výkon štátnej služby (ospravedlnená absencia), pričom k výkonu štátnej služby v niektorých prípadoch nedochádza. Pri výpočte priemerného týždenného služobného času sa neprihliada na to, či ide o ospravedlnenú neprítomnosť alebo nie, ale na to, či dochádza k výkonu štátnej služby. Ustanovenie § 97 ods. 1 zákona č. 315/2001 Z. z. však upravuje aj prípady, kedy je príslušník k dispozícii služobného úradu a vykonáva štátnu službu podľa pokynov služobného úradu. Tie sa na účely výpočtu priemerného týždenného služobného času budú posudzovať ako výkon štátnej služby. Navrhovaný § 97 ods. 3 teda na účely výpočtu priemerného týždenného služobného času ako výkon štátnej služby neposudzuje čas podľa odseku 1 písm. a) až c) a písm. h) až l), pretože v týchto časoch príslušník nie je k dispozícii služobnému úradu a nevykonáva štátnu službu pre služobný úrad podľa jeho pokynov.

V priebehu obdobia šiestich mesiacov sa čas výkonu štátnej služby bude striedať s časom odpočinku. Určité časy odpočinku nebude možné použiť pre účely výpočtu priemerného týždenného služobného času, aby nedochádzalo k tomu, že sa služobný čas neprimerane zvýši z dôvodu, že sa tieto časy odpočinku využili na kompenzáciu jeho zvýšenia. Ide o čas čerpania dovolenky podľa § 93 ods. 1 prvej a druhej vety, t.j. štyri týždne dovolenky v kalendárnom roku a v prípade príslušníka, ktorý do konca kalendárneho roka dovŕši 33 rokov veku alebo sa trvale stará o dieťa, päť týždňov dovolenky a  čas podľa § 97 ods. 1 písm. j) prvý bod, t.j. čas dočasnej neschopnosti na vykonávanie štátnej služby z dôvodu choroby alebo úrazu, ktoré sa podľa navrhovaného § 97 ods. 3 na účely výpočtu priemerného týždenného služobného času do výpočtov ako čas nezarátavajú.

**K čl. II**

Vzhľadom na dĺžku legislatívneho procesu sa dátum účinnosti návrhu zákona navrhuje na 15. októbra 2024.

**Doložka zlučiteľnosti**

**návrhu zákona s právom Európskej únie**

1. **Navrhovateľ zákona**: poslankyňa/poslanec Národnej rady Slovenskej republiky

2. **Názov návrhu zákona**: Návrh zákona, ktorým sa mení a dopĺňa zákon č. 315/2001 Z. z. o Hasičskom a záchrannom zbore v znení neskorších predpisov

3. **Predmet návrhu zákona je – nie je upravený v práve Európskej únie**:

a) v primárnom práve

* čl. 153 Zmluvy o fungovaní Európskej únie,

b) v sekundárnom práve

- smernica Európskeho parlamentu a Rady 2003/88/ES o niektorých aspektoch organizácie pracovného času (Mimoriadne vydanie Ú. v. EÚ, kap. 05/zv. 004), gestor: Ministerstvo práce, sociálnych vecí a rodiny Slovenskej republiky, spolugestori: Ministerstvo zdravotníctva Slovenskej republiky, Ministerstvo dopravy Slovenskej republiky,

c) v judikatúre Súdneho dvora Európskej únie

- nie je obsiahnutý.

4. **Záväzky Slovenskej republiky vo vzťahu k Európskej únii**:

1. lehota na prebratie smernice alebo lehota na implementáciu nariadenia alebo rozhodnutia: bola do 2. augusta 2004,
2. informácia o začatí konania v rámci „EÚ Pilot“ alebo o začatí postupu Európskej komisie, alebo o konaní Súdneho dvora Európskej únie proti Slovenskej republike podľa čl. 258 a 260 Zmluvy o fungovaní Európskej únie v jej platnom znení, spolu s uvedením konkrétnych vytýkaných nedostatkov a požiadaviek na zabezpečenie nápravy: bezpredmetné,

c) informácia o právnych predpisoch, v ktorých sú uvádzané právne akty Európskej únie už prebrané, spolu s uvedením rozsahu tohto prebrania, príp. potreby prijatia ďalších úprav:

* uvádzaný právny akt Európskej únie bol prebratý zákonom č. 311/2001 Z. z. Zákonník práce v znení neskorších predpisov, zákonom č. 462/2007 Z. z. o organizácii pracovného času v doprave a o zmene a doplnení zákona č. [125/2006 Z. z.](https://www.slov-lex.sk/pravne-predpisy/SK/ZZ/2006/125/) o inšpekcii práce a o zmene a doplnení zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení zákona č. 309/2007 Z. z. v znení neskorších predpisov, zákonom č. 312/2001 Z. z. o štátnej službe a o zmene a doplnení niektorých zákonov v znení neskorších predpisov, zákonom č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov, zákonom č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov, zákonom č. 103/2014 Z.z. o divadelnej činnosti a hudobnej činnosti a o zmene a doplnení niektorých zákonov, zákonom č. 2/1991 Zb. o kolektívnom vyjednávaní, zákone č. 35/2019 Z. z. o finančnej správe a o zmene a doplnení niektorých zákonov v znení neskorších predpisov.

5. **Návrh zákona je zlučiteľný s právom Európskej únie**:

úplne.

**Doložka**

**vybraných vplyvov**

**A.1. Názov materiálu**:

Návrh zákona, ktorým sa mení a dopĺňa zákon č. 315/2001 Z. z. o Hasičskom a záchrannom zbore v znení neskorších predpisov

**A.2. Vplyvy**:

|  |  |  |  |
| --- | --- | --- | --- |
|  | Pozitívne | Žiadne | Negatívne |
| 1. Vplyvy na rozpočet verejnej správy |  |  | X |
| 2. Vplyvy na podnikateľské prostredie – dochádza k zvýšeniu regulačného zaťaženia? |  | X |  |
| 3. Sociálne vplyvy |  | X |  |
| – vplyvy na hospodárenie obyvateľstva, |  | X |  |
| – sociálnu exklúziu, |  | X |  |
| – rovnosť príležitostí a rodovú rovnosť a vplyvy na zamestnanosť |  | X |  |
| 4. Vplyvy na životné prostredie |  | X |  |
| 5. Vplyvy na informatizáciu spoločnosti |  | X |  |
| 6. Vplyvy na manželstvo, rodičovstvo a rodinu |  | X |  |
| 7. Vplyvy na služby verejnej správy pre občana |  | X |  |

**A.3. Poznámky**

Predkladaný návrh zákona, ktorým sa mení a dopĺňa zákon č. 315/2001 Z. z. o Hasičskom a záchrannom zbore v znení neskorších predpisov (ďalej len „návrh zákona“) bude mať podľa vyššie uvedenej tabuľky A.2 vplyv na rozpočet verejnej správy. Z tohto dôvodu bolo potrebné zaoberať sa dopadmi predloženého návrhu zákona na rozpočet verejnej správy, ktoré spôsobí zmena nárokov ako aj zavedenie nových nárokov príslušníkov Hasičského a záchranného zboru (ďalej len „príslušník“) týkajúcich sa rovnošiat a ich súčastí.

Navrhovaný § 33 návrhu zákona predstavuje percentuálne vyrovnanie príslušníkov s príslušníkmi Policajného zboru týkajúce sa

* + - 1. každoročných nárokov príslušníčok na peňažný príspevok na nákup súčastí rovnošaty, ktoré služobný úrad nezabezpečuje,
      2. nárokov na náhradu formou nepeňažného plnenia na obnovu naturálnych náležitostí po uplynutí prvého roku služobného pomeru príslušníka,
      3. nárokov na preplatenie náhrady formou nepeňažného plnenia na obnovu naturálnych náležitostí pri skončení služobného pomeru príslušníka.

V tejto súvislosti podotýkame, že príslušníci Policajného zboru majú pri obnove naturálnych náležitostí nárok aj na peňažný príspevok v určitej percentuálnej výške, ak vykonávajú štátnu službu aj v občianskom odeve, alebo alternatívne, na náhradu formou nepeňažného plnenia alebo na peňažný príspevok v určitej percentuálnej výške, ak vykonávajú štátnu službu v rovnošate. Príslušníci za trvania služobného pomeru podľa platnej právnej úpravy, ale ani podľa návrhu zákona, na takýto peňažný príspevok nemajú a ani nebudú mať nárok (výnimkou je nárok príslušníčky na peňažný príspevok na nákup tých súčastí rovnošaty, ktoré služobný úrad nezabezpečuje, napr. pančuchové nohavice, lodičky a pod.) a majú a budú mať nárok len na náhradu formou nepeňažného plnenia na obnovu naturálnych náležitostí.

Výstrojné súčasti v podmienkach Ministerstva vnútra Slovenskej republiky (ďalej len „ministerstvo vnútra“) sa obstarávajú prostredníctvom jedného komoditného centra, ich nákup je platený z rovnakej kapitoly štátneho rozpočtu - kapitoly ministerstva vnútra, ceny výstrojných súčastí sú vo väčšine prípadov jednotné pre príslušníkov Policajného zboru ako aj pre príslušníkov. S ohľadom na tieto skutočnosti je navrhovaná úprava § 33 návrhu zákona koncipovaná tak, aby mal príslušník možnosť obnoviť si po prvom roku služobného pomeru naturálne náležitosti tak, ako príslušník Policajného zboru a nebol znevýhodnený pri ich obnove ako je to uvedené v tabuľke Rozdiel (ide o rozdiel na jedného príslušníka za rok). Zároveň by sa novou právnou úpravou aspoň čiastočne kompenzovali zákonné nároky príslušníkov, ktoré neboli vyčerpané uplatnením možnosti obnovy naturálnych náležitostí.

Cieľom návrhu zákona je teda zjednotiť právne úpravy percentuálnych nárokov týkajúcich sa rovnošiat a ich súčastí, osobných ochranných pracovných prostriedkov a ďalšieho materiálu nevyhnutného na vykonávanie štátnej služby, t.j. tzv. naturálnych náležitostí pre príslušníkov s právnou úpravou percentuálnych nárokov týkajúcich sa naturálnych náležitostí pre príslušníkov Policajného zboru. Za tým účelom bolo vypracované porovnanie nárokov na obnovu naturálnych náležitostí po uplynutí prvého roku služobného pomeru formou nepeňažného plnenia u príslušníkov Policajného zboru a u príslušníkov:

|  |  |  |  |  |  |
| --- | --- | --- | --- | --- | --- |
| **Policajný zbor** |  |  |  |  |  |
| **rok** | **číslo predpisu** | **hodnota rovnošaty a jej súčastí** | **nárok na obnovu naturálnych náležitostí** | **počet položiek** | **hodnota v %** |
| 2015 | Výnos 19/2015 | 930,29 | 372,116 | 31 | 40 |
| 2016 | Opatrenie 113/2016 | 985,52 | 492,76 | 33 | 50 |
| 2017 | opatrenie 4/2017 | 981,58 | 490,79 | 20 | 50 |
| 2018 | Opatrenie 8/2018 | 981,58 | 490,79 | 20 | 50 |
| 2019 | Opatrenie 6/2019 | 981,62 | 490,81 | 20 | 50 |
| 2020 | Opatrenie 2/2020 | 981,62 | 490,81 | 20 | 50 |
| 2021 | Opatrenie 25/2021 | 1033,7 | 516,85 | 20 | 50 |
| 2022 | Opatrenie 37/2022 | 1062,82 | 531,41 | 20 | 50 |
| 2023 | Opatrenie 35/2023 | 1062,82 | 531,41 | 20 | 50 |
|  |  |  |  |  |  |
| **Hasičský a záchranný zbor** |  |  |  |  |  |
| **rok** | **číslo predpisu** | **hodnota rovnošaty a jej súčastí** | **nárok na obnovu naturálnych náležitostí** | **počet položiek** | **hodnota v %** |
| 2015 | Výnos 40/2012 | 843,26 | 337,304 | 33 | 40 |
| 2016 | Opatrenie 115/2016 október | 985,52 | 394,208 | 33 | 40 |
| 2017 | Opatrenie 115/2016 | 985,52 | 394,208 | 33 | 40 |
| 2018 | Opatrenie 115/2016 | 985,52 | 394,208 | 33 | 40 |
| 2019 | Opatrenie 115/2016 | 985,52 | 394,208 | 33 | 40 |
| 2020 | Opatrenie 150/2020 november | 1217,81 | 487,124 | 33 | 40 |
| 2021 | Opatrenie 150/2020 | 1217,81 | 487,124 | 33 | 40 |
| 2022 | Opatrenie 150/2020 | 1217,81 | 487,124 | 33 | 40 |
| 2023 | Opatrenie 150/2020 | 1217,81 | 487,124 | 33 | 40 |
|  |  |  |  |  |  |
| **Rozdiel** |  |  |  |  |  |
| **rok** | **Policajný zbor** | **Hasičský a záchranný zbor** | **vyššie nároky Policajného zboru** |  |  |
| 2015 | 372,116 | 337,304 | 34,812 |  |  |
| 2016 | 492,76 | 394,208 | 98,552 |  |  |
| 2017 | 490,79 | 394,208 | 96,582 |  |  |
| 2018 | 490,79 | 394,208 | 96,582 |  |  |
| 2019 | 490,81 | 394,208 | 96,602 |  |  |
| 2020 | 490,81 | 487,124 | 3,686 |  |  |
| 2021 | 516,85 | 487,124 | 29,726 |  |  |
| 2022 | 531,41 | 487,124 | 44,286 |  |  |
| 2023 | 531,41 | 487,124 | 44,286 |  |  |

Vyčíslenie dopadov sa odvíja od hodnoty rovnošaty a jej súčastí pre príslušníkov. § 33 ods. 4 zákona č. 315/2001 Z. z. ustanovuje, že hodnotu rovnošaty a jej súčastí podľa reálnych nákupných cien ustanoví každý rok všeobecne záväzný právny predpis, ktorý vydá ministerstvo, čo neplatí, ak odchýlka hodnoty rovnošaty a jej súčastí nepresiahne 10 %.

**Hodnota rovnošaty a jej súčastí pre príslušníkov je v súčasnosti** ustanovená opatrením Ministerstva vnútra Slovenskej republiky z 24. novembra 2020 č. 150/2020 o hodnotách výstrojných súčastí pre príslušníkov Hasičského a záchranného zboru na výkon služby v roku 2020 (oznámenie č. 336/2020 Z. z.) a **predstavuje sumu** **1217,81 eur.**

Interná norma Ministerstva vnútra Slovenskej republiky obsahuje úpravu jednotlivých druhov rovnošiat a ich súčastí. V tejto norme sa stanovuje, ktoré súčasti rovnošiat sú oceňované. V súčasnosti bol počet oceňovaných súčastí rovnošaty príslušníka zredukovaný z 33 položiek **na 26**. V dôsledku úpravy počtu oceňovaných súčastí hodnota rovnošaty a jej súčastí by dnes, vzhľadom na navýšenie cien súčastí rovnošaty z dôvodu vysokej inflácie (rok 2022 – 12,8 %, rok 2023 – 10,5%) predstavovala sumu **1 264,59 eur** a to aj napriek zníženiu počtu oceňovaných súčastí. Pri ocenení 33 položiek by dnes hodnota rovnošaty a jej súčastí predstavovala sumu 1 364,57 eur.

Predkladaný výpočet dopadov na rozpočet verejnej správy počíta s hodnotou rovnošaty a jej súčastí už podľa vyššie uvedeného navýšenia tejto hodnoty, a to nasledovne:

1. Podľa platného znenia **§ 33 ods. 3** zákona služobný úrad poskytuje príslušníčke raz za rok peňažný príspevok vo výške 15% hodnoty rovnošaty a jej súčastí na nákup pančuchových nohavíc, poltopánok a čižiem. Aktuálny nárok na tieto súčasti rovnošaty, ktoré si príslušníčka zabezpečuje sama, predstavuje sumu 189,689 eur. Navrhovaná zmena ustanovenia § 33 ods. 3 predstavuje zvýšenie peňažného príspevku pre príslušníčku **z 15% na 30%**, čo predstavuje sumu **379,38 eur**. Peňažný príspevok sa zvyšuje o **189,691 eur**. Pri počte **400 príslušníčok** by išlo o **navýšenie** **peňažného príspevku o 75 876,40 eur.**
2. Navrhovanou úpravou **§ 33 odsek 4** návrhu zákona by došlo k navýšeniu náhrad formou nepeňažného plnenia na obnovu naturálnych náležitostí, na ktoré má príslušník nárok po uplynutí prvého roku služobného pomeru, **zo 40% na 50%** hodnoty rovnošaty a jej súčastí. Išlo by o navýšenie **o 126,46 eur** na príslušníka, keďže by nárok stúpol z 505,84 eur na **632,30 eur**. Pri počte **4107 príslušníkov** by išlo o**navýšenie náhrad formou nepeňažného plnenia** na obnovu naturálnych náležitostí, na ktoré má príslušník nárok po uplynutí prvého roku služobného pomeru **o 519 371,22 eur.** Na nárast týchto náhrad má zásadný vplyv nárast cien jednotlivých súčastí rovnošaty; napríklad pri saku rovnošatovom modrom došlo k navýšeniu ceny z 58,10 eur na 114,54 eur (dvojnásobok).
3. Podľa platného znenia **§ 33 ods. 5** zákona príslušníkom zanikne nárok na naturálne náležitosti, ak sa neuplatní v lehote 24 mesiacov a rovnako pri skončení služobného pomeru. Za roky 2020 až 2023 predstavovala nevyplatená čiastka **822 292,05 eur.** V roku 2020 išlo o nevyplatené nároky v sume 107 598,61 eur, v roku 2021 v sume 300 091,49 eur, v roku 2022 v sume 148 343,39 eur a v roku 2023 v sume 266 258,56 eur.

Navrhované znenie **§ 33 ods. 7** návrhu zákona znamená vznik peňažného nároku na kompenzáciu neuspokojených nepeňažných nárokov príslušníkov na obnovu naturálnych náležitosti, na ktoré má príslušník nárok po uplynutí prvého roku služobného pomeru v maximálnej výške **505,84 eur** na príslušníka. V roku 2023 odišlo 186 príslušníkov, čo by v prípade maximálnej náhrady v roku 2023 predstavovalo sumu **94 086,24 eur**.

Dopady navrhovanej úpravy pri počte **26 oceňovaných súčastí** rovnošaty a navýšenia cien týchto súčastí na sumu **1 264,59 eur**:

1. 30% z hodnoty rovnošaty a jej súčastí – peňažný príspevok

(§ 33 ods. 3 návrhu zákona) **75 876,40 eur**

1. 50% z hodnoty rovnošaty a jej súčastí – náhrada formou

nepeňažného plnenia na obnovu naturálnych náležitostí

po uplynutí prvého roku služobného pomeru

(§ 33 ods. 4 návrhu zákona) **519 371,22 eur**

1. 40% z hodnoty rovnošaty a jej súčastí – preplatenie náhrady

formou nepeňažného plnenia na obnovu naturálnych náležitostí

pri skončení služobného pomeru

(§ 33 ods. 7 návrhu zákona) **94 086,24 eur**

**Spolu náklady 689 333,86 eur**

V prípade prijatia návrhu zákona by bolo možné zmenou úpravy internej normy, ktorá obsahuje úpravu jednotlivých druhov rovnošiat a ich súčastí zredukovať oceňované súčasti rovnošaty z 26 na 21 oceňovaných položiek. Takáto redukcia už raz prebehla a oceňované položky sa zredukovali z 33 na 26 položiek, avšak inflácia v rokoch 2022 a 2023 spôsobila, že napriek redukcii položiek hodnota rovnošaty stúpla. Pri opätovnej redukcii na 21 oceňovaných položiek by sa pri súčasných nákupných cenách dosiahol pokles hodnoty rovnošaty z 1264,59 eur na 1077,90 eur. **Nevyhnutným predpokladom** tejto redukcie je zmena platného znenia § 33 ods. 4 zákona: *„Hodnotu rovnošaty a jej súčastí podľa reálnych nákupných cien ustanoví každý rok všeobecne záväzný právny predpis, ktorý vydá ministerstvo; to neplatí, ak odchýlka hodnoty rovnošaty a jej súčastí nepresiahne 10 %.“.* Text za bodkočiarkou sa návrhom zákona navrhuje vypustiť. Bez zmeny tohto ustanovenia nie možné korigovať hodnotu rovnošaty, z ktorej sa vyššie uvedené výpočty dopadov odvíjajú.

Zmenou počtu položiek tvoriacich hodnotu rovnošaty z 26 na 21 by podľa súčasných nákupných cien hodnota rovnošaty a jej súčastí klesla na **1077,90 eur** a touto zmenou by sa dopad na rozpočet verejnej správy zmenil nasledovne:

1. Podľa platného znenia **§ 33 ods. 3** zákona služobný úrad poskytuje príslušníčke raz za rok peňažný príspevok vo výške 15% hodnoty rovnošaty a jej súčastí na nákup pančuchových nohavíc, poltopánok a čižiem. Aktuálny nárok na tieto súčasti rovnošaty, ktoré si príslušníčka zabezpečuje sama, predstavuje sumu 189,689 eur. Navrhovaná zmena ustanovenia § 33 ods. 3 predstavuje zvýšenie peňažného príspevku pre príslušníčku **z 15% na 30%**, čo predstavuje sumu **323,37 eur**. Peňažný príspevok sa zvyšuje o **133,681 eur**. Pri počte **400 príslušníčok** by išlo o **navýšenie** **peňažného príspevku o 53 472,40 eur.**
2. Navrhovanou úpravou **§ 33 odsek 4** návrhu zákona by došlo k navýšeniu náhrad formou nepeňažného plnenia na obnovu naturálnych náležitosti, na ktoré má príslušníkov nárok po uplynutí prvého roku služobného pomeru, **zo 40% na 50%** hodnoty rovnošaty a jej súčastí. Išlo by o navýšenie **o 33,11 eur** na príslušníka, keďže by nárok stúpol z 505,84 eur na 538,95eur. Pri počte **4107 príslušníkov** by išlo o**navýšenie náhrad formou nepeňažného plnenia** na obnovu naturálnych náležitosti, na ktoré má príslušník nárok po uplynutí prvého roku služobného pomeru **o 135 982,77 eur.** Na nárast týchto náhrad má zásadný vplyv nárast cien jednotlivých súčastí rovnošaty; napríklad pri saku rovnošatovom modrom došlo k navýšeniu ceny z 58,10 eur na 114,54 eur (dvojnásobok).
3. Podľa platného znenia **§ 33 ods. 5** zákona príslušníkom zanikne nárok na naturálne náležitosti, ak sa neuplatní v lehote 24 mesiacov a rovnako pri skončení služobného pomeru. Za roky 2020 až 2023 predstavovala nevyplatená čiastka **822 292,05 eur.** V roku 2020 išlo o nevyplatené nároky v sume 107 598,61 eur, v roku 2021 v sume 300 091,49 eur, v roku 2022 v sume 148 343,39 eur a v roku 2023 v sume 266 258,56 eur.

Navrhované znenie **§ 33 ods. 7** návrhu zákona znamená vznik peňažného nároku na kompenzáciu neuspokojených nepeňažných nárokov na obnovu naturálnych náležitosti, na ktoré má príslušník nárok po uplynutí prvého roku služobného pomeruv maximálnej výške **431,16 eur** na príslušníka. V roku 2023 odišlo 186 príslušníkov, čo by v prípade maximálnej náhrady v roku 2023 predstavovalo sumu **80 195,76 eur**.

Dopady navrhovanej úpravy pri počte **21 oceňovaných súčastí** rovnošaty a navýšenia cien týchto súčastí na sumu **1077,90 eur**:

1. 30% z hodnoty rovnošaty a jej súčastí – peňažný príspevok

(§ 33 ods. 3 návrhu zákona) **53 472,40 eur**

1. 50% z hodnoty rovnošaty a jej súčastí – náhrad formou

nepeňažného plnenia na obnovu naturálnych náležitostí

po uplynutí jedného roku služobného pomeru

(§ 33 ods. 4 návrhu zákona) **135 982,77 eur**

1. 40% z hodnoty rovnošaty a jej súčastí – preplatenie náhrady

formou nepeňažného plnenia na obnovu naturálnych náležitostí

pri skončení služobného pomeru

(§ 33 ods. 7 návrhu zákona) **80 195,76 eur**

**Spolu náklady 269 650,93 eur**

**A.4. Alternatívne riešenia**

Nepredkladajú sa

**A.5. Stanovisko gestorov**

Návrh zákona bol zaslaný na vyjadrenie Ministerstvu financií Slovenskej republiky.